Predkladacia správa

	Vláda Slovenskej republiky, vychádzajúc zo svojho programového vyhlásenia, uznesením č. 482 zo dňa 9. júna 1999 schválila Stratégiu prevencie kriminality v Slovenskej republike. V bode B.8. uvedeného uznesenia uložila ministrovi vnútra SR a predsedovi Rady vlády SR pre prevenciu kriminality “predkladať každoročne vláde správu o plnení úloh vyplývajúcich zo Stratégie prevencie kriminality v SR – do 30. apríla nasledujúceho roka”. V súlade s tým bol vypracovaný predkladaný materiál.
	Správu o plnení úloh vyplývajúcich zo Stratégie prevencie kriminality v Slovenskej republike v roku 2000 pripravil sekretariát Rady vlády SR pre prevenciu kriminality v spolupráci so zainteresovanými ministerstvami, Generálnou prokuratúrou SR, Združením miest a obcí Slovenska a krajskými úradmi. Rada vlády SR pre prevenciu kriminality správu prerokovala na svojom zasadaní 3. 4. 2001 a uznesením č. 2/2001 ju schválila.
	Do správy bolo zahrnuté aj vyhodnotenie efektívnosti riešenia spolupráce SR s Komisiou OSN pre prevenciu kriminality a trestnú justíciu a inými medzinárodnými subjektami prevencie, ktoré pre ministra vnútra SR a predsedu Rady vlády SR pre prevenciu kriminality vyplýva z uznesenia vlády SR č. 78 zo dňa 9. februára 2000.
	Cieľom predkladaného materiálu je kriticky analyzovať výsledky dosiahnuté v SR v prevencii kriminality v roku 2000, aktualizovať úlohy Stratégie prevencie kriminality v SR na rok 2001, definovať jestvujúce problémy a navrhnúť ich riešenia v záujme ďalšieho rozvoja a vyššej účinnosti prevencie v kontrole kriminality.